
Denne oversettelsen er redigert av: Mona Berge

Miniserie: Vingården i Gold Valley


Vingården i Gold Valley er en lidenskapelig og heftig miniserie i ranchmiljø. Dette er fjerde og siste bok i miniserien.

 

Maisey Yates er en New York Times bestselgerforfatter som har skrevet over hundre kjærlighetsromaner. Enten hun skriver om sterke cowboyer, playboyprinser eller slektshistorier, elsker hun å bli oppslukt av nye fantasiverdener. Maisey bor med mann og tre barn på landet i Oregon. Hun er besatt av garn og elsker å strikke, men er ikke særlig glad i husarbeid. Du finner henne på Facebook eller maiseyyates.com.

Mens Honey Cooper så seg rundt i det vakre smaksrommet som – bortsett fra selve vinmarkene – var kronjuvelen til Cowboy Wines, tenkte hun at hvis hun hadde hatt en fyrstikkeske og bare litt mer pågangsmot, kunne hun ha brent hele stedet ned til grunnen.

Ikke at hun manglet pågangsmot – kanskje var det bare ønsket om å unngå fengsel. Kanskje ikke den beste grunnen til å unngå å sette fyr på familiens vingård. Eller rettere sagt, familiens tidligere vingård.

Helt til den ble solgt til Jericho Smith. Jericho Smith, som var den mest irriterende, motbydelige og sexy mannen hun visste om.

Han fikk henne til å klø. Nede under huden der hun ikke kunne klø seg. Det drev henne til vanvidd. Og nå hadde han arven hennes. Bare fordi brødrene hennes ikke lenger var interessert i den daglige driften av Cowboy Wines og faren ønsket å pensjonere seg, hadde Jericho tilbudt seg å kjøpe, og faren hadde solgt. Riktignok hadde hun en pen sum penger på bankkontoen som faren hadde ment at hun hadde krav på etter salget, men det spilte ingen rolle. Det var ikke det som var poenget.

Kanskje hun burde finne en fyrstikkeske.

I stedet så hun ned på telefonen og så at den lyste opp igjen. Hun hadde fått en melding.

Den var fra Donovan. Noe som gledet henne litt.

Donovan drev et ridesenter nordpå, i utkanten av Portland. Hun hadde møtt ham på en datingapp. Ja, Honey Cooper hadde registrert seg på en dating-app.

Men saken var at hun var lei av å velge og vrake nede i Gold Valley. Hun var lei av cowboyer. Hun var lei av at alle kjente brødrene hennes. Faren hennes. Alle oppførte seg som om de var redde for å få en på trynet hvis de kom nærmere enn tretti meter fra henne. Jackson og Creed var ikke akkurat kjent for sitt avmålte temperament, og når det gjaldt Jericho … Vel, han var storebroren som hun absolutt ikke trengte.

Problemet med å ha kjent en mann så lenge var selvfølgelig at han bare kunne se deg som den drittungen du en gang hadde vært, og aldri ville se deg som en kvinne.

Men han var bare så sexy.

Men det var Donovan også. Hvis bildene hun hadde fått av ham ikke var en løgn. Nei, det var ikke den typen bilder. Han hadde ikke sendt henne nakenbilder. Hun var ikke sikker på om hun ble fornærmet av det eller ikke, for hun hadde hørt på TV at menn ofte sendte kvinner anatomien sin når de ville ha sex.

Ikke at de fysisk sendte anatomien sin, men bilder av dem.

Likevel var hun på vei ut av Gold Valley, bort fra vingården – uten å sette fyr på den – og bort fra Jericho en gang for alle. Hun skulle rømme til Portland. Ta en jobb på en annen ranch. Kanskje miste jomfrudommen til Donovan.

Nei, hun skulle definitivt miste jomfrudommen til Donovan.

Til jul.

Og hun ville glemme alt om Jericho og at hun syntes han var sexy. Og at han hadde gjort henne sønderknust ved å kjøpe vingården. Vingården som hadde vært hennes eneste drøm, hennes eneste mål så lenge hun kunne huske. Hun hadde jobbet til knokene blødde, akkurat som resten av dem, i årevis. Og nå var det borte.

For å gjøre vondt verre, syntes hun fortsatt at han var sexy. Selv når hun var rasende på ham. Selv om han tok en ny kvinne med seg i senga praktisk talt hver kveld. Noe som ikke spilte noen rolle.

Hun brydde seg ikke om det. For hun ville faktisk ikke date ham. Hun ville bare kaste seg over ham.

Og hvem ville ikke det? Han var utrolig vakker. Høy, bredskuldret og muskuløs. Cowboystøvler. Cowboyhatt. Og en trang T-skjorte. Og selv om hun egentlig skulle ønske at hun var lei av cowboyer, var det litt av hennes estetikk.

Hun hadde mistet moren da hun bare var tretten år gammel, og det hadde satt seg fast i henne. Det var noe med tapet som føltes som om bunnen av verden hadde falt ut, og hun hadde gjort sitt beste for å klamre seg til det hun kunne.

Hun hadde faren sin, hun hadde brødrene sine, og det viktigste for henne hadde vært å passe sammen med dem.

Hun visste at det hadde vært vanskelig for faren å forholde seg til henne i sorgen, så hun hadde gjort sitt beste for å være mer stoisk. Hun hadde skjøvet fra seg lysten til å eksperimentere med sminke eller klær eller noe sånt.

Hun hadde blitt den cowgirlen hun trengte å være.

Men det hadde ikke ført henne noe sted. Nå var hun klar for noe annet.

For å se hva mer hun kunne gjøre og være.

Donovan var annerledes. Han var sofistikert. Stedet han drev var ikke en ranch. Hun ville ikke være en rancharbeider. Hun skulle være hestetrener. Hun ville være fancy. Hun ville være fri.

Hun ville ikke være jomfru.

Hvis faren hennes ikke mente at hun trengte en vingård, trengte hun ikke å være i nærheten av den.

Det ga henne et stikk i hjertet. Hun hadde ikke tenkt å bli uvenner med familien sin. Ikke helt. Faren hadde tatt godt vare på henne. Men han forsto ikke hvordan det var å ha en datter. Han elsket henne. Det visste hun – uansett hvor vanskelig det hadde vært rundt tiden da moren døde, så visste hun det. Men det falt ham ikke inn at hun kanskje ville ha en del av dette stedet. Selv om hun hadde arbeidet her mesteparten av livet.

Og brødrene hennes … De var en plage. Det var de virkelig. De elsket henne. Men hun trengte avstand.

Hun trengte så sårt avstand.

Og hun hadde en plan for å få tak i den.

Hun tok opp telefonen og så på meldingen.

Når kommer du hit?

Jeg tenkte på uken før jul.

Hun tenkte faktisk at hun skulle dra neste dag. Komme seg vekk. Trekke av plasteret.

Hun hadde aldri gått glipp av julen med familien før. Hun hadde ikke tenkt å spørre dem om hun skulle dra. Hun skulle bare dra. Hun skulle gjøre hva hun ville.

Hun trengte ikke å spørre dem om lov, og det hadde hun heller ikke gjort. Hun hadde ikke fortalt dem hva hun tenkte, eller fortalt dem hvor rasende hun var, for hvorfor skulle hun det?

Faren hennes ville uansett ikke forholde seg til følelsene hennes.

Dessuten var han sjelden hjemme lenger. Hun ante ikke hva som foregikk med ham, men han var aldri hjemme. Brødrene hennes var gift nå – og med Maxfields. Det betydde at de var ute og gjorde ting på den fancy vingården sin. Eller enda verre. Forventet at hun skal bli med dem.

Det var ikke det at hun ikke likte svigerinnene sine. Cricket var på hennes alder – hun antok at de burde være venner. Det var bare … Hun hadde vanskelig for å tenke på hvordan hun skulle bli venner med en jente som lå med broren hennes. Æsj.

Det går helt fint. Jeg skal ha et rom klart til deg.

Hun håpet at det ville bli et rom med ham.

Hun måtte gjøre noe. For å slette dette stedet, smerten, den dumme, meningsløse tiltrekningen til Jericho, mannen som hadde stjålet hele fremtiden fra henne. Mannen som eide altfor mye plass i hodet hennes.

Magen hennes vred seg i trass mot den tanken.

Hun håpet at det sto et rom klart som de to kunne dele. Hun var klar for dette. For en forandring. For noe nytt. For en sjanse til å være annerledes.

Hun skulle finne sin vei i verden. Og hun trengte ikke Cowboy Wines for å gjøre det.

*

Jericho var sliten. Og han hadde bare en dag eller så igjen før han måtte dra til Dalton-familiens julefeiring.

Helvete heller, han skulle gjerne vært en drittsekk og bare holdt seg helt unna, uansett hvor mange ganger Dalton-familien tok kontakt. Men for to måneder siden ble han kontaktet av West Caldwell, som tilsynelatende var halvbroren hans, som fortalte ham om forbindelsen hans til Dalton-familien.

Hank hadde tydeligvis forventet at Jericho ville bli for sint til å snakke med ham, siden det hadde kommet frem at de  andre barna hans hadde fått inntrykk av at han hadde visst om dem og fornektet dem, selv om det ikke var sant.

West hadde vært den frivillige utsendingen, møtt ham nede på Gold Valley Saloon, forklart situasjonen og hvordan han selv hadde havnet i Gold Valley og blitt en del av Dalton-klanen.

Saken var at Jericho allerede hadde visst om sin forbindelse til Dalton-familien. Han hadde visst om den fra han var gammel nok til å forstå at alle hadde en far – det var bare det at hans egen ikke brydde seg.

Men det viste seg at han hadde tatt feil.

Hank Dalton visste det ikke. Den beryktede, pensjonerte rodeocowboyen var tydeligvis far til en hel rekke barn han ikke visste at han hadde. På grunn av sine ville år, da han hadde vært utro mot kona – og tydeligvis ikke hadde forstått seg på kondombruk – hadde han fått en rekke barn i trettiårene. Noen av dem var sammen med kona, Tammy, andre var det ikke.

Jericho var tydeligvis den siste som ikke hadde blitt oppsporet, noe som skyldtes at Hank ikke hadde kjent fornavnet hans, og at etternavnet hans var så vanlig.

Hank var beryktet i Gold Valley, og moren hadde ikke lagt skjul på at han var faren hans.

Men så hadde moren dødd da Jericho bare var seksten år, og det hadde vært familien Cooper som hadde tatt ham til seg. Sørget for at han aldri manglet noe.

Men historien var mer komplisert enn som så. Det viste seg at det var Hanks kone, Tammy, som hadde tatt seg av de tidligere elskerinnene som alle hadde fått barna hans. Hank selv hadde egentlig aldri visst det.

Og så gjorde han dette. Han var på vei til denne familiejulegreia. Og han visste ikke hva som ventet ham. Men han hadde tilbrakt livet uten noen ekte familie. Han var nysgjerrig, ærlig talt. Å se hele denne store familien som var hans.

Heldigvis var Honey der for å ta seg av driften av vingården. Og Jackson og Creed kunne hjelpe til. De var som brødre for ham.

Og Honey var …

Under huden på ham på måter han ikke likte å innrømme. Han hadde kjent henne siden hun var en liten jentunge, og nå var hun en kvinne som satte blodet hans i brann og fikk ham til å spørre seg selv om helvete egentlig var så hett, eller om det var noe han burde risikere.

Hvis han rørte henne, ville Jackson og Creed få ham halshugget. Og hvis han var den typen mann som kunne tilby noe ekstra, ville det kanskje vært annerledes. Men han holdt seg i skinnet.

Uønsket tiltrekning til side, hun var en god arbeider, og hun var i stand til å ta seg av ranchen i julen. Det hadde faktisk virket som om hun hadde jobbet dobbelt så hardt siden han hadde kjøpt stedet.

Å være her uten ham ville heller ikke være så vanskelig, særlig fordi det ikke akkurat var den beste tiden for vinsmaking. De hadde et par private selskaper, men ellers møttes folk utendørs på denne tiden av året. Kanskje var hans suksess i livet en av grunnene til at han hadde gått med på å møte familien Dalton.

For han hadde kommet ganske langt uten Hank. Kjøpte sin første ranch etter å ha jobbet på den i årevis. Kjøpte en til. Utvidet. Tjente penger. Kom til et punkt der han kunne kjøpe vingården. Og nå hadde han flere ulike forretningsforetak knyttet til ranchdrift og jordbruk.

Og han lyktes. Uansett hvordan man så på det.

Han trengte ikke Daltons medlidenhet eller pengene deres. Det hadde vært en tid da moren hans virkelig kunne ha trengt dem. De hadde fått et enkelt oppgjør fra Hank, men kreften hennes hadde ruinert dem.

Han hadde vært en guttunge som ikke hadde noe igjen til slutt. Og ja, han hadde vært bitter over det en stund. Helt til han hadde bestemt seg for at den beste hevnen kunne være å leve godt, og han hadde gjort alt han kunne for å sørge for at han levde så godt som noen mann kunne gjøre.

Han gikk inn i smaksrommet og så Honey lene seg over bordet mens hun snakket i telefonen. Han tok seg i å stirre på den lekre baken hennes.

Nei, Honey var ikke søsteren hans. Hun var også bare tjueto år, altfor ung, altfor alvorlig og mer tilbøyelig til å bite ham enn å kysse ham. Hun var som en vill mink.

Og pokker om det ikke appellerte.

Han visste nøyaktig når bryteren hadde slått om, og han gjorde sitt beste for å aldri tenke på det. Det hadde vært i november i fjor, da Creed hadde kunngjort at han skulle gifte seg med rivalen sin – fordi hun var gravid.

Honey hadde vært rasende.

«Man gifter seg ikke med noen bare fordi man begjærer dem. Det er dumt.»

«Greit. Graviditeten.»

«Jeg forstår fortsatt ikke hvordan du kan være så dum. Jeg ville aldri blitt så dum på grunn av en mann.»

Hun hadde sagt det med stor selvsikkerhet. Og han lurte på hva slags mann som kunne gjøre henne så dum. Hans umiddelbare, instinktive reaksjon hadde vært  ….

Ham.

«God dag.»

Hun løftet hodet langsomt, så snudde hun seg og så på ham med et kjølig uttrykk. «Hei, Jericho.»

«Har du øvd på det ansiktet i speilet?»

«Hvilket ansikt?» Hun rynket pannen.

«Sånn, ja. Nå ser du ut som deg selv. Jeg trenger deg til å holde oppsyn mens jeg er borte i julen.»

Hun blunket med store, sjøgrønne øyne. «Tror du at du er sjefen min, Jericho?»

«Jeg eier vingården nå. Du jobber for meg.» Det var han som skulle skrive under på sjekkene når den første lønningsrunden var over. Så kanskje hun ikke hadde innsett det. Men det var sant.

«Jeg … Jeg slutter», sa hun.

«Hva?»

«Jeg slutter. Jeg drar, faktisk. Jeg drar.»

«Drar du?»

«Jericho, gjentar du alltid bare det kvinner sier? I så fall har jeg vanskelig for å tro at du har så godt hell med dem.»

«Kvinner tiltrekkes ikke av meg på grunn av mine konversasjonsevner», sa han.

Hun fikk farge i kinnene. Og han ville være dum om han tolket noe som helst inn i det.

«Jeg bryr meg ikke om hvorfor kvinner oppsøker deg. Jeg oppsøker ikke deg. Jeg drar. Jeg har en jobb.»

«I nærheten av Portland.»

«Hva skal du gjøre? Jobbe på en av de kjedelige kaffebarene?»

«Det er en ranch utenfor byen. Et ridesenter. Jeg fikk jobb der som trener.»

«Hva i helvete heter dette stedet?»

«Det raker deg ikke.»

«Vet faren din om det?»

«Faren min er for opptatt med  … Vel, han ser ut til å ha tatt imot det at brødrene mine gifter seg inn i Maxfield-familien med stor entusiasme.»

«Hva skal det bety?»

Han visste hva det skulle bety. Cash Cooper hadde hatt et ungdomsforhold med Lucinda Maxfield for mange år siden. Tiden og misforståelser hadde skilt dem. Men etter at ekteskapet hennes med James hadde gått i stykker, og Cashs kone hadde gått bort, mistenkte han at de to hadde gjenopptatt forholdet.

Og det virket som om Honey også mistenkte det.

«Maxfield-kvinnene er tydeligvis uimotståelige for mennene i familien min.» Hun ristet på hodet. «Men jeg vil ikke tilbringe julen min på Maxfield Vineyards. Jeg vil ikke at du skal eie Cowboy Wines. Jeg vil at alt skal bli som før. Men det kommer det ikke til å gjøre. Det betyr at jeg skal slutte. Jeg har fått en jobb, og jeg liker Donovan.»

«Hvem er Donovan?» spurte han, og øynene smalnet. Jackson og Creed var ikke i huset for øyeblikket, noe som betydde at det var opp til ham å forsikre seg om at hun ikke gjorde noe dumt.

Honey var åpen og tillitsfull og pleide å si det hun tenkte. Det faktum at hun hadde hatt hemmeligheter, fikk alarmklokkene til å ringe.

«Han eier ridesenteret jeg skal til», sa hun og så trassig på ham. «Og jeg har snakket med ham på en app.»

Det knøt seg i magen hans. «Forklar.»

«Hvis du må vite det, så møtte jeg ham på en datingapp.»

«Har du møtt en fyr du skal jobbe for på en datingapp?»

«Ja.»

«Dette høres ikke ut som en trygg situasjon i det hele tatt.»

«Jeg er ikke et barn, Jericho.»

«Nei, for faen.» Sinnet brant i magen hans. Honey var kanskje ikke noe for ham. Det visste han at hun ikke var. Men han hadde likevel ikke tenkt å la henne dra nordover for å slå seg sammen med en fyr som eide et ridesenter og begynne å ligge med ham med en gang. Bare tanken fikk ham til å se rødt.

«Nei», sa han. «Det skal du ikke gjøre. Du skal bli her.»

«Du kan ikke kontrollere livet mitt, Jericho. Du får ikke fortelle meg hva jeg skal gjøre. Du har ikke det minste å si om hva jeg bruker tiden min på. Fordi det ikke er din sak.»

«Du er min sak, Honey Cooper, enten du liker det eller ikke.»

Hun stirret rasende på ham. «Du er ikke broren min, din drittsekk. Du er ikke sjefen min, og det er ikke din avgjørelse. Jeg drar. Jeg drar i morgen. Jeg har pakket alt.»

«Det er et problem, for jeg skal også reise i morgen.»

«Høres ut som et problem for deg.»

«Hør her …»

«Nei», sa hun. «Jeg burde ha stått først i køen for å kjøpe vingården. Faren min rådførte seg aldri med meg. Du vurderte det aldri. Du tok aldri hensyn til mine følelser i det hele tatt. Du kjøpte familiens vingård uten å tenke på at jeg kanskje ville  …»

«Jeg visste ikke at Cash ikke rådførte seg med deg.» Han hadde litt dårlig samvittighet for å si det, for Jackson hadde fortalt ham at Honey ikke ville bli glad for avgjørelsen. Og det hadde han valgt å ignorere. Han hadde valgt å gå videre med det, fordi det var det han ønsket. Det var ikke mye i denne verden han kunne gjøre krav på som en arv. Moren var død, faren hadde aldri villet ha noe særlig med ham å gjøre – det hadde han trodd. Cowboy Wines var det nærmeste han kom en familie. Coopers var det nærmeste han kom en familie.

Det betydde at det hadde vært viktig for ham å få en del av det. Og da Cash ville ut …

Han nevnte aldri muligheten for å selge den til Honey. Han hadde ikke tatt den fra henne med vilje. Og hun hadde ikke sagt noe som helst i tiden etterpå.

Men Honeys lykke betydde noe for ham. Coopers betydde noe for ham. Derfor ville han aldri gjøre noe med det, uansett hvor fin rumpa til Honey var i et par jeans. Det var nok av kvinner der ute. Mer enn villige til å varme sengen hans i noen timer. Han skulle ikke kødde med søsteren til vennene sine. Han hadde heller ikke tenkt å la henne dra av gårde for å varme en annen fyrs seng bare fordi hun var sint.

«Vel, jeg er ikke lykkelig. Men det spiller ingen rolle, for jeg vil ikke være her for å være ulykkelig lenger. Faen ta deg.»

Hun snudde seg og trasket ut av rommet, og han motsto trangen til å gå etter henne. Honey og raserianfallene hennes var ikke hans problem. Han hadde større problemer. Som å sørge for at alt var i orden før han dro. Hvis han ringte Creed og Jackson om det, ville han selvfølgelig ødelegge Honeys plan. Det var nok det beste.

Han tok telefonen opp av lommen og ringte Jackson. «Hei. Jeg trenger hjelp med vingården den neste uken.»

«Greit.»

«Jeg skal møte familien min.»

«Familien din?»

«Ja. Faren min. Hank Dalton.»

«Har han endelig anerkjent din eksistens?»

Han hadde ikke særlig lyst til å snakke om dette. Men det var virkeligheten akkurat nå, så han kunne ikke unngå det. «Han visste ikke om min eksistens. Tilsynelatende. Jeg ser ikke på det som en stor sak. Så jeg skjønner ikke hvorfor du skulle gjøre det.»

«Fordi det er en jævla stor greie.»

«Bare hvis du tror at jeg skal lage en stor, lykkelig familie ut av det. Jeg er invitert dit i julen. Det er alt.»

«Jeg har ikke noe imot å hjelpe til.»

«Takk.»

Han kunne komme til å betale for det senere. Men det var ingen vits i å sende Jackson etter henne. Hun var allerede sint nok. Han ville ikke gjøre det verre. Og hun ville ta til fornuft. Han kunne ikke forestille seg at Honey skulle dra nordover. Hun kom ikke til å gjøre det.

Nei. Hun ville ta til fornuft.

Hun var nødt til det. Han ville ikke tenke for mye på alternativet.

